google/wiki40b huggingface dataset:
Gracillarioidea

Utseende

Små, slanke møll med lange, trådformede antenner. Vingespennet er vanligvis mindre enn 15 mm. På farge er de ofte brokete, men de kan også være hvite eller bronseaktig metallfargede. Beina er forholdsvis lange.

Levevis

I alle fall de nyklekte larvene lever i miner i blad eller bladstilker. Noen grupper har hypermetamorfose, dvs. at de senere larvestadiene er vesentlig ulike de tidligere. Disse larvene kryper gjerne ut fra minen og spiser bladet fra utsiden. Noen arter kan gjøre en del skade på nyttevekster og skogstrær. De voksne sommerfuglene er kvikke møll som løper godt, men de flyr sjelden langt.
Jito

Jitō (japansk: 持統天皇, Jitō-tennō, født år 645, død 12. januar 703 i Fujiwara-kyō) var Japans keiserinne mellom 686 og 697. Hun er den 41. keiser på den offisielle japanske keiserlisten, og den fjerde kvinnen på tronen. Flere kjente dikt tilskrives Jitō, blant annet en i nasjonalsamlingen Manyōshū. Jitō abdiserte i år 697 til fordel for sin sønnesønn, men forble en viktig makthaver bak kulissene.

Bakgrunn

Hun var en datter av Tenji-tennō og giftet seg med Temmu, farens yngre bror og daværende kronprins.

Keiserinne

Etter Temmu-tennōs død overtok hun Tennōs keiserembede og videreførte ektemannens reformer. Hun residerte også fortsatt ektemannens palass, Kiyomiharapalasset, frem til hun i 694 flyttet hovedstaden fra Asuka-kyō til Fujiwara-kyō (i dag: Kashihara i prefekturet Nara).
Hun ble kjent for sin sterke karakter og store visdom. 
Enkelte forskere formoder at billedet av solgudinnen Amaterasu i historiverkene Kojiki og Nihonshoki, hvis avfatning ble innledet på Jitōs tid, reflekterer denne tennōens utseende.
Jitō hadde en sønn med Temmu, kalt Kusakabe. Prins Kusakabe ble Temmus kronprins, men han døde før han kunne bestige tronen. Karu no Miko, Kusakabes sønn, var bare barnet, slik at det ble Jitō som besteg tronen og innehqadde keiserverdigheten frem til barnebarnet var voksen. Han overtok som Mommu etter at bestemoren abdiserte den 17. august 697.
Hallvard Holmen

Regi

Siden 1998 har Hallvard Holmen hatt regi på Velfjordrevyen sammen med Iren Reppen.
Erica – fri kvinne

Handling

Erica (Jill Clayburgh) er kvinne som har levd i et trygt og tilsynelatende lykkelig ekteskap i 17 år sammen med mann og tenåringsdatter. Men da mannen forlater henne og flyttet sammen med en ung kvinne, knekker hun nesten sammen. Hun går til psykolog og innleder en rekke kortvarige forhold til forskjellige menn. Men så møter hun den eksentriske britiske maleren Saul (Alan Bates).
Filmen berører tema som feminisme, ekteskap, depresjon og skilsmisse.

Om filmen

Filmen ble i 1978 tildelt prisen for beste kvinnelige skuespiller (Jill Clayburgh) ved Filmfestivalen i Cannes. Den ble året etter nominert til tre Oscar, en BAFTA og fem Golden Globes .
An Unmarried Woman ble godt mottatt av filmkritikerne og har oppnådd 78 % på Rotten Tomatoes
Regionsråd

Et regionsråd er i Danmark den demokratisk valgte forsamlingen som leder en av Danmarks regioner. Et regionsråd har 41 medlemmer. Den politiske lederen av regionsrådet tituleres regionsrådsformann.
Regionenes styreform er «fleksibelt forretningsutvalgsstyre», hvilket betyr at forretningsutvalget er det eneste utvalget, foruten regionsrådet, som kan treffe beslutninger og det eneste faste utvalget. Forretningsutvalget skal ha et ulikt antall medlemmer og minst 11 og høyst 19 medlemmer. Regionsrådsformannen er tillike formann for forretningsutvalget.
Det avholdes regionsrådsvalg samtidig med kommunalvalg. Det første valget til regionsrådene fant sted 15. november 2005, og det seneste valg den 17. november 2009. Neste valg finner sted sammen med kommunalvalg den 13. november 2013.
Scheibler-familiens palass

Scheibler-familiens palass (polsk Pałac Scheiblerów) ligger ved Piotrkowska-gaten 266/268 i Łódź og er den vestligs beliggende palassresidensen i Księży Młyn.
Bygningen ble reist som et klassisistisk mursteinshus i 1844 av fabrikanten Karol Gebhardt etter tegninger av Ludwik Bethier og Stanisław Bieliński. Den ble regnet som den vakreste bygningen ved Piotrkowska-gaten på 1840-tallet. I 1852 ble den kjøpt av trykkeren Leonard Fessler, og rundt 1880 av Karol Scheibler. Beliggenheten til Scheiblers nye residens hadde to fortrinn: den lukket hele bedriftsområdet til fabrikanten fra vestsiden, samtidig som den stod ved byens hovedgate.
Etter Karol Scheiblers død ble bygningen ombygd i neorenessanse i 1891 etter tegninger av Hilary Majewski, og fikk da palasskarakter. Palasset fikk dagens eklektiske form etter to ombygninger i 1894 og 1897 etter tegninger av Franciszek Chełmiński. Det ble da forstørret i nordlig og sørlig retning, og fikk et hjørnetårn dekket av en hjelm.
Etter flere adapteringer er lite av det opprinnelige, rikt utsmykkede indre bevart. Palasset er i dag sete til Det tekniske universitets fakultet for organisering og forvaltning.
Tamio Kurihara

Historie

Kurihara var utdannet ved Kyoto Budo Senmon-Gako (kampsport-skole) og ble shihan (mesterinstruktør i judo) fra Kyoto Highschool. 
Etter å ha blitt slått av Yamagata i ungdomsårene i ne-waza sverget han på å trene dag og natt, og han ble etterhvert en ne-waza ekspert. Han far var lege, og for å følge japansk tradisjon skulle også Kurihara bli lege. Han valgte heller å starte på Busan (Profesjonell kampsport-skole) i Kyoto i 1915. En av hans sensei, Hajime Isogai, fortalte ham tidlig: – Du er ikke så talentfull, så du må trene hardere enn de andre. Kurihara tok rådene seriøst og løp daglig i Yoshita-fjellet og praktiserte tachiki uchi-komi (teknikker mot et tre) dobbelt så mye som hans motstandere. Innsatsen bar frukter og når han sluttet på skolen i en alder av 23 år hadde han fått 4. dan, den yngste judoka med den graden på skolen.

Mester i Ten-Ran Shiai i 1929

En av Kuriharas største seire var i Ten-Ran Shiai, et stevne med Japans keiser tilstede. Han var 34 år gammel, og en av de minste av de 32 deltagerne.
Han feiet gjennom de innledende rundene, og kvartfinalen vant han med holdegrepet yoko-shio-gatame. Semifinale var mot Abe som var 15 cm høyere og veide 20 kg mer enn Kurihara. Kampen svingte frem og tilbake, og endte etter 29 minutter og 30 sekunder. Dommeren utnevnte Kurihara som vinner på grunn av hans aggressivitet.
Finalekampen var mot 26 år gamle fremadstormende Tatsukuma Wushijima (som senere ble All Japan Champion i 1931 og 1932) med 5. dan. Wushijima hadde vist seg god i både lange og korte kamper. Kvartfinalen hans varte i 33 minutter før han fikk inn en uchi-mata som vant kampen. Finalen mellom Kurihara og Wushijima var uten poeng i 25 minutter, med Kurihara som den mest aggressive. Kurihara ble erklært seierherre av dommeren.
Francis

Etymologi

Francis er en opprinnelig engelsk form av det latinske mannsnavnet Franciscus som betyr «franskmann».
Dommedag (van der Weyden)

Dommedag er en altertavle som antas å ha blitt malt av Rogier van der Weyden, trolig i perioden 1446-1452. Altertavlen ble bestilt til innvielsen av hospitalet i Beaune i det nåværende Frankrike, av hospitalets grunnleggere Nicolas Rolin og hans tredje kone Guigone de Salins. Altertavlen befinner seg fortsatt i hospitalet, som nå er museum.
Altertavlen i Beaune er en polyptyk bestående av ni paneler som er hengslet sammen. Når altertavlen er åpen, viser de ni panelene Jesus som feller sin dom over menneskeheten på dommedag.
Polyptyken består av i alt ni paneler, hvorav seks er bemalt på begge sider. Panelene er hengslet sammen slik at altertavlen kan betraktes åpen eller lukket. Når altertavlen er åpen viser polyptykens ene side, med de i alt ni panelene, Jesu dom over menneskeheten på den ytterste dag - eller med andre ord dommedag. Når altertavlen er lukket vises seks paneler med portretter av hospitalets to grunnleggere samt skildringer av helgenene Sankt Sebastian og den hellige Antonius, erkeengelen Gabriel og jomfru Maria.
Altertavlen ble trolig malt i perioden 1446-1452, og har befunnet seg i Hospices de Beaune like siden det var nytt. Det var opprinnelig plassert slik at de sengeliggende kunne betrakte bildet av dommedag fra sitt sykeleie. På et tidspunkt, trolig under den franske revolusjonen, ble altertavlen overmalt, men i 1836 ble kunstverket gjenoppdaget og restaurert. Man antok da at det var malt av Jan van Eyck, men i 1843 kom man frem til at mesteren for altertavlen måtte være en annen flamsk maler, nemlig Rogier van der Weyden. Det ansees for sannsynlig at van der Weydens assistenter har malt englene og ni av apostlene på altertavlen.
Jasna

Jasna er en samling av liturgiske tekster som inngår i Den yngre Avesta, zoroastrismen hellige skrift. Tekstene brukes under morgenseremonien som har samme navn som tekstene: jasna-seremonien. Seremonien tar mellom to og tre timer, og omfatter alle Jasna-tekstene.
Teksten består av 72 avsnitt, kalt hâitier. I vestlige utgaver av Avesta er disse nummerert fra 1 til 72. De fem gatha-sangene som utgjør «Den eldre Avesta» er en integrert del av Jasnatekstene.
Hovedformålet med morgenliturgien, og med tekstene er «å bringe tilbake og å hylle den nye dagen. For å oppnå dette må mørkets makter overvinnes og den ordnede tilværelse gjenopprettes.» Liturgien innledes derfor med at presten gjentar og imiterer allguden Ahura Mazdas opprinnelige skapelse. Tilberedelse og ofring av planten Haoma til guden med samme navn er et annet sentralt element i liturgien.

Norsk utgave

Ni tekster er gjengitt i: Zarathustras sanger, de eldste iranske skriftene. Utvalg, oversettelse og innledende essay av Prods Oktor Skjærvø. De norske bokklubbene, 2003. XXXIX, 340 s. (Verdens Hellige Skrifter; 22) ISBN 82-525-4121-6
Riksmålsordlisten

Riksmålsordlisten (Riksmålsforbundets ordliste) er en ordliste som utgis av Riksmålsforbundet. Redaktør for ordlisten er Tor Guttu.
Listen opplyser om stavemåte og bøyning på riksmål for ca. 40 000 oppslagsord, og for noen ord oppgis betydning og bruk. Listen er godkjent av Det Norske Akademi for Språk og Litteratur og følger deres justeringer foretatt i 2002 og 2008, og den er samstemt med Norsk ordbok. Riksmålsordlisten fins også i en gratis nettutgave på Riksmålsforbundets nettsider, denne er i tråd med de siste normjusteringene og ble tilgjengelig samtidig med åttende bokutgave.
Kongeøyenstikkere

Utseende

Kongeøyenstikkere er blant de større øyenstikkerne, vanligvis større enn vannymfene. Men størrelsen varierer mellom de ulike artene. Kroppen har ofte mørke og kraftige grønne, svarte eller gule farger. Hanner er generelt mer fargerike enn hunnene. Øynene møtes, støter sammen, bare i ett lite punkt, på hodet overside.
Alle de fire vingene er omtrent like av utseende og størrelse, de holdes rett ut fra kroppen under hvile. Bakvingene er noe bredere ved roten, nærmest kroppen, enn framvingene. Vingemerket (pterostigma) er langt, svært smalt og firkantet. Vingespennet er mellom 50 og 100  millimeter.
Nymfene er kraftige, avlange med en sylindrisk kropp. På ryggsiden har den anlegg til vinger. Beina er godt utviklet. På hodets underside har nymfene en fangmaske (en «leddet munn»).

Levevis

Kongeøyenstikkere er gode flygere, men holder vanligvis til i vegetasjonen ikke langt fra vannet der de hadde sine nymfestadier. Hannene er de mest aktive og kan fly ett stykke på jakt etter mat. Ofte ses de patruljerende på den samme strekningen langs vassdraget, en skogsbilvei eller i en kraftlinjegate. Hunnene finnes ofte gjemt i vegetasjonen eller sittende på en grein, og er ikke så aktive som hannene.
Hunnen legger egg i mindre elver og bekker med ganske stri strøm. Nymfene lever det meste av sitt liv nedgravd i sand og stein, på bunnen. Nymfene er rovdyr og spiser andre mindre dyr.
Kongeøyenstikkere har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Xidianuniversitetet

Xidianuniversitetet (kinesisk: 西安电子科技大学, pinyin: Xidian Dàxué) er et universitet grunnlagt i 1931 i Ruijin i provinsen Jiangxi i Kina. Det har i dag sitt hovedsete i Xi'an, i provinsen Shaanxi.
Det ble grunnlagt som det kinesiske kommunistpartis første tekniske skole, som Radioskolen for Den sentrale militærkomité (中央军委无线电学校). Senere ble den reetablert i Zhangjiakou i Hebei, og flyttet til Xi'an i 1958. Den var en av de første nasjonale nøkkeluniversiteter i 1959. Den skiftet navn til Folkets frigjøringshærs institutt for telekommunikasjonsingeniørkunnskap (中国人民解放军军事电信工程学院) i 1960. I 1966skiftet det navnet til Det nordvestre institutt for telekommunikasjoningeniørskunnskap (西北电讯工程学院), og var da ikke lenger noe militært institurr. I 1988 fikk det navnet Xidianuniversitetet.
Visus (synsskarphet)

Visus er et mål på hvor små detaljer et øye er i stand til å oppfatte og kan gjerne defineres som «hvor stor avstand man må ha mellom to punkter for at man kan se at de er atskilt og ikke ett». Jo mindre avstand, desto bedre visus.

Hvordan visus måles

Visus måles vanligvis på en Snellen-tavle med store symboler (som regel bokstaver) øverst og små symboler nederst. Fordi synsprøvetavlene har maksimal kontrast, svarte symboler på hvit bunn, gir dette et begrenset bilde av hvor godt vi ser. Våre naturlige omgivelser er jo mye mer kontrastfylt enn en prøvetavle.

Hvordan visus angis

Visus angis enten:

• med et desimaltall, fra ca. 0,01 til 1,5

• med en brøk, for eksempel 1/60, 5/4, 6/18 eller 6/6

• med fingertelling, for eksempel «fingertelling 2 meter»

• med håndbevegelse, for eksempel «håndbevegelse ad oculi»

• lyspersepsjon, for eksempel «klienten har lyspersepsjon»

• Amaurose = total blindhet

(Uttrykkene «fingertelling» og «håndbevegelse» blir i legenes epikriser ofte forkortelset til «fg.t» og «h.b.»)
I de tilfellene der visus er angitt med en brøk, angir telleren avstanden til prøvetavlen, mens nevneren angir på hvilken avstand en normaltseende ville ha lest den samme bokstaven. Visus 6/18 betyr derfor at man «ser på 6 meter det en normaltseende ville ha sett på 18 meter». Regner man ut brøken 6/18 får man fram visus angitt med desimaltall, 0,33. I denne måten å angi visus på, er visus 1,0 (6/6) ansett som normalt syn. Visus 1,0 betyr for eksempel at man på 50 cm avstand skal kunne lese en bokstav som er 0,73 mm høy og man skal kunne lese et bilskilt på 40 meters avstand.

Krav for førerkort

Visuskravet for å få førerkort er 0,5 (6/12). Det vil si at man skal kunne lese et bilskilt på 20 meters avstand. For å kunne lese vanlig avistekst er det som regel nødvendig med visus 0,33 (6/18) eller bedre.

Årsaker til redusert visus

Det er mange forhold som kan forårsake redusert visus. Den vanligste årsaken er normale Brytningsfeil (refraksjonsfeil), så som langsynthet,nærsynthet og astigmatisme. For å få et mål på beste visus må eventuelle brytningsfeil være korrigert. Når vi tester visus tester vi kun funksjonen i macula på netthinnen. Det kan være verdt å merke seg at en person kan være kategorisert som blind ifølge gjeldende definisjoner og likevel oppnå høy visus. For å danne seg et inntrykk av en persons totale synsevne er det også nødvendig å få kunnskap om vedkommendes synsfelt.
Lhasa–Xigaze-banen

Lhasa–Xigazê-banen eller Lari-banen  (forenklet kinesisk: 拉日铁路; tradisjonell kinesisk: 拉日鐵路; pinyin: Lārì Tiělù; tibetansk: lha gzhis lcags lam ལྷ་གཞིས་ལྕགས་ལམ་) knytter sammen Tibets hovedstad Lhasa med regionens nest største by Xigazê.

Byggverk

Jernbanestrekningen er 251 kilometer lang og forlenger Lhasa-banen mot vest. Den har 12 stasjoner mellom ytterpunktene og er bygd for hastigheter på  120 km/t. På grunn av det vanskelige terrenget måtte det bygges 29 tunneler og 96 broer, som sammenlagt utgjør 46,6 prosent av hele strekningen. Byggingen begynte 26. september 2010 og var i det vesentlige ferdige i mars 2014. Banestrekningen er den til da dyreste kinesiske jernbanen, etter pris per meter (6 200 euro). 
Strekningen ble satt i drift 16. august 2014. Togene tilbakelegger strekningen mellom Lhasa og Xigazê på knapt tre timer. 
Det foreligger planer om å forlenge linjen til grensebyen Zhangmu inntil Nepal og å bygge en sidelinje mot Sikkim i India. Det er også planer om å bygge videre fra Xigazê til Ürümqi, med sidelinje inn i Pakistan.
Lokomotiv Jaroslavl

Historie

I Sovjettiden spilte klubben i den sovjetiske andre ligas "Klasse A"-gruppe men rykket opp til den første ligaen fra 1983/1984-sesongen. Under navnet Torpedo Jaroslavl hadde klubben middelmådig framgang under hovedtreneren Sergej Aleksejevitsj Nikolajev. Mens klubben i sovjettiden aldri var noen storklubb hadde de enorm fremgang på 1990-tallet og vant sin første ligatittel i 1997 med treneren Pjotr Vorobjov.
I starten av 2001/2002-sesongen spilte Jaroslavl sine hjemmekamper i den nybygde arenaen Lokomotiv Arena 2000 der laget vant den russiske superligaen i 2002 og 2003 under den tsjekkiske hovedtreneren Vladimír Vůjtek, Sr. Etter 2002/2003-sesongen forlot Vůjtek klubben etter at han hadde fått et lukrativt kontrakttilbud fra rivalen Ak Bars Kazan. I perioden 2003-2008 klarte ikke Lokomotiv å oppnå de samme resultatene som i perioden 1997-2003, selv om de alltid har vært et av de sterkeste lagene i den russiske ligaen.

I KHL (2008-2011)

I sin første sesong i KHL ble Lokomotiv under hovedtrener Kari Heikkilä det beste laget i Kharlamov-divisjonen og kom med 111 poeng på en tredjeplass i grunnspillet. I sluttspillet beseiret de Neftekhimik Nizjnekamsk i den første runden, HK Spartak Moskva i kvartfinalen og Metallurg Magnitogorsk i semifinalen. I Gagarin Cup-finalen møtte Lokomotiv deres rival AK Bars Kazan. I en spennende best av syv-serie vant Lokomotiv den første, tredje og femte kampen, hvilket betød at de skulle spille en avgjørende syvende kamp. I den siste kampen tapte Lokomotiv til Ak Bars etter at Aleksej Morosov scoret kampens eneste mål.

Flyulykken i Jaroslavl 2011

Den 7. september 2011 omkom nesten hele laget i en flyulykke utenfor Jaroslavl. Flyet var på vei til Minsk i Hviterussland hvor de skulle innlede KHL-sesongen 2011/12 mot HC Dinamo Minsk. Flyet tok fyr og styrtet kort tid etter avreise, litt over fire kilometer fra Tunosjna lufthavn. Samtlige 37 passasjerer (alle fra Lokomotiv Jaroslavl) og 7 av 8 besetningsmedlemmer mistet livet. Den eneste overlevende var flyets tekniker, Aleksandr B. Sizov. Høyrevingen Aleksandr Galimov befant seg i kritisk tilstand i noen dager, men døde av skadene 12. september 2011.
Etter flyulykken kunngjorde KHL president Aleksandr Medvedev at man ville avholde en katastrofedraft således at Jaroslavl kunne samle et lag for spill i 2011/12-sesongen, men i stedet valgte klubben 10. september å trekke seg fra KHL for 2011/12-sesonger til fordel for å spille i den russiske farmerligaen Vyssjaja hokkeinaya liga (VHL) i en sesong innen retur til KHL.

Retur til KHL (2012–)

Den 9. april ble amerikaneren Tom Rowe, som var assistenttrener for NHL-laget Carolina Hurricanes, signert som klubbens nye hovedtrener.
Klubben har gått i gang med å samle en tropp bestående av NHL-spillere som Viktor Kozlov, Staffan Kronwall og Vitalij Visjnevskij, samt KHL-spillere som Dmitrij Korobov (som spilte for Dinamo Minsk i 2011 - laget som Lokomotiv etter planen skulle spille mot i Åpningscupen).
Treningsfunksjon

En treningsfunksjon (fitness-funksjon) er en bestemt type objektfunksjon som brukes for å oppsummere et enkelt måltall, som angir hvor nært en gitt løsning er å oppnå et gitt mål. Treningsfunksjoner brukes i genetisk programmering og genetiske algoritmer for å lede simuleringer mot optimale løsninger.
Nettverkstilsluttet datalager

Nettverkstilsluttet datalager, eller NAS, (fra engelsk Network-attached Storage) er betegnelsen på maskinvare for lagring av datafiler (informasjon, multimedia etc.) på et datanettverk, typisk et lokalnett (LAN). En NAS (Network-Attached Storage) kan være en lagringsenhet som er koblet til et lokalt hjemmenettverk. Mange bruker en NAS for enkelt å kunne ta sikkerhetskopier av viktige filer som bilder, regnskap og arbeid. Ut over dette har en NAS en rekke bruksområder, blant annet deling av filer, streaming av mediafiler som bilder, musikk og film, deling av skriver og fjerntilgang til filer. Sammen med routeren blir en NAS selve hjertet i hjemmenettverket.
Selv om flere brukere har tilgang til filene på en NAS, er det enkelt å sette opp egne private områder hvor bare én har tilgang. Da blir en NAS liksom en ekstern harddisk, som ikke er koblet til datamaskinen. I stedet for er den koblet til routeren. Sammen med egenskapene beskrevet i avsnittene nedenfor, gir en NAS en helt ny måte å bruke hjemmenettverket på.

Sikkerhetskopi av filer og data

I en datamaskin ligger alle filene lagret på et platelager eller annen lagringsenhet. Mange vil oppleve det som trist om viktig arbeid, et skoleprosjekt eller bilder fra de siste årene skulle forsvinne over natten. Dersom lagringsenheten i datamaskinen skulle få en funksjonsfeil, kan dette skje på bare noen få sekunder, uten at det er mulig å ta en sikkerhetskopi. Det er derfor det er viktig å gjøre dette fortløpende. De fleste har hørt dette rådet mange ganger, men det er lett å glemme. Med en NAS koblet til nettverket er det mulig å sette opp automatisk sikkerhetskopiering, slik at utvalgte mapper på datamaskinen alltid har en ekstra kopi lagret på nettverket.
På en rekke NAS-modeller er det plass til to eller flere lagringsenheter.Man kan velge at alle skal jobbe sammen som en stor enhet, eller at en enhet automatisk skal ta en sikkerhetskopi av den andre. Dette kommer godt med om den ene enheten i NASen skulle feile. Da er filene trygt lagret på den siste enheten.

Deling av skriver

Mange har en skriver med en USB-tilkobling hjemme. Det er enkelt og greit å koble den til forskjellige datamaskiner, fordi alle datamaskiner har en USB-port. Men det finnes en enda enklere måte. Ved å koble skriveren til en NAS, kan alle brukere på nettverket bruke skriveren samtidig. Det betyr at bildeutskrifter fra en PC, dokumenter fra en annen og skolearbeid fra en tredje maskin kan skrives ut på rekke og rad, uten at noe må kobles om.

Fjerntilgang

Om en PowerPoint-presentasjon, bilder som skulle vise frem eller MP3-spilleren er glemt, er det slik at de fleste NASer støtter fjerntilgang til filene. Det betyr at en bruker kan koble seg opp til NASen og få tilgang til alle filene via internett.

Streaming av mediafiler

En NAS åpner for avspilling av mediafiler som bilder, video og musikk. I tillegg til at alle får tilgang til de samme filene samtidig, kan mediaspillere som Apple TV og WD TV Live spille av musikk og film direkte på en TV, uten bruk av en datamaskin.
Peugeot Type 183

Historie

Denne romslige limousinen, som var utstyrt med en sekssylindret firetaktsmotor fra Peugeot, hadde ganske stor suksess som taxi i Paris. 
Motorene utviklet, ut fra en 1991 cm³ motor, henholdsvis 38 hk i modellutgavene 183 og 183 A, 42 hk for modellutgaven 183 C og 47 hk for modellutgaven 183 D.
Modellene 183 og 183 A hadde en akselavstand på 299,2 cm og en sporvidde på henholdsvis 130,5 cm og 132 cm foran og bak. Bilen var 458 cm lang, 160 cm bred og 180 cm høy. Bilene var tilgjengelig som fire- til syvseter i versjonene «torpedo», «faux cabriolet» og cabriolet.
Modellene 183 C og 183 D hadde samme akselavstand som ovennevnte men med en sporvidde på 131,1 cm og 132,4 cm foran og bak, en bredde på 155 cm og en høyde 178 cm. Bilene var tilgjengelig som fire- og femseter i versjonene «torpedo», «faux cabriolet» og cabriolet.